b'\n_START_ARTICLE_\nBazovica\n_START_SECTION_\nZgodovina\n_START_PARAGRAPH_\nVe\xc4\x8dja vas je nastala na kri\xc5\xbei\xc5\xa1\xc4\x8du cest, ki vodijo proti Trstu, Op\xc4\x8dinam, Diva\xc4\x8di in Kozini. Ugodno prometno lego danes dopolnjuje bli\xc5\xbeina avtoceste Trst-Benetke. Neko\xc4\x8d je glavna prometnica med Trstom in Ljubljano ter naprej proti Dunaju vodila prav skozi Bazovico in Lokev na slovenski strani nekdanje dr\xc5\xbeavne meje. Zaradi tega je bila Bazovica vseskozi razvitej\xc5\xa1a od okoli\xc5\xa1kih naselij in je predstavljala \xc5\xbee od nekdaj sredi\xc5\xa1\xc4\x8de zgornjega, jugozahodnega Tr\xc5\xbea\xc5\xa1kega krasa.\n_START_SECTION_\nBazovi\xc5\xa1ke \xc5\xbertve\n_START_PARAGRAPH_\nTu so bili zaradi protifa\xc5\xa1isti\xc4\x8dne dejavnosti 6. septembra 1930 ustreljeni \xc5\xa1tirje antifa\xc5\xa1isti, Slovenci Ferdo Bidovec, Fran Maru\xc5\xa1i\xc4\x8d in Alojz Valen\xc4\x8di\xc4\x8d ter Hrvat Zvonimir Milo\xc5\xa1, \xc4\x8dlani ilegalne primorske protifa\xc5\xa1isti\xc4\x8dne in narodnoobrambne organizacije TIGR (po za\xc4\x8detnicah Trsta, Istre, Gorice in Reke) oziroma njene veje Borba. Na kraju njihove usmrtitve stoji spomenik bazovi\xc5\xa1kih \xc5\xbertvam oziroma bazovi\xc5\xa1kim junakom.'